SKRIFTLIG FORESPØRGSEL E-2414/02

af Michiel van Hulten (PSE) til Kommissionen

(7. august 2002)

Om: Lovforslag fra den amerikanske Kongres om bekæmpelse af byttetjenester på Internet (Kazaa osv.)

Ifølge en beretning i Volkskrant af 29. juli 2002 forbereder den amerikanske Kongres en lov, der giver den amerikanske plade- og filmindustri ret til at bryde ind i computere hos brugere, der via Internettet udveksler illegale indhold med hinanden. Virksomhederne vil få ret til at afbryde for byttesoftware (som Kazaa) og at blokere eller på anden vis forstyrre brugerens Internetforbindelse. Den tilføjede skade må ikke overstige 50 dollars pr. enkelt overtrædelse.

1. Har Kommissionen kendskab til lovforslaget?

2. Har Kommissionen kendskab til en nederlandsk dommers dom, hvorefter anvendelsen af byttetjenesten Kazaa er lovlig?

3. Er Kommissionen ikke også af den opfattelse, at amerikanske virksomheder også efter vedtagelsen af den nye lov ikke har ret til at forstyrre europæiske computerbenytteres computere eller Internetforbindelser, og at de derved begår en lovovertrædelse?

4. Hvilke skridt agter Kommissionen at tage for at beskytte europæiske computerbenyttere mod den nye lov?

5. Er Kommissionen ligesom jeg af den opfattelse, at den enorme succes af byttetjenester som Kazaa (allerede ca. 100 millioner benyttere ifølge Kazaas website) skyldes de ekstremt høje priser for audio- og videoprodukter som DVD'er og musik-CD'er? Hvilke skridt agter den at foretage for at sænke priserne for disse produkter på det indre marked i EU?

Svar afgivet på Kommissionens vegne af Frederik Bolkestein

(8. oktober 2002)

1. Hvad angår det amerikanske lovforslag vedrørende muligheden for, at indehavere af intellektuel ejendomsret kan forhindre uautoriseret udnyttelse af beskyttet materiale i det digitale miljø, har Kommissionen kendskab til et udkast til lovforslag, der er blevet forelagt Repræsentanternes Hus i USA den 25. juli 2002 (HR5211). Formålet med udkastet er at begrænse erstatningsansvaret for rettighedshavere, der handler for at beskytte deres produkter i peer-to-peer-computernetværk. Ifølge dette udkast skal en rettighedshaver ikke kunne drages til ansvar i forbindelse med nogen handling, hverken lovlig eller ulovlig, der afbryder, griber ind i, spærrer, omleder eller på anden måde hæmmer uautoriseret salg, kopiering, fremførelse eller forevisning af vedkommendes rettighedsbeskyttede værk i et offentligt tilgængeligt peer-to-peer computernetværk, der benyttes til udveksling af filer (medmindre vedkommendes handlinger ændrer de resterende filer eller data på den pågældende computer). Efter hvad Kommissionen erfarer, kan dette udkast til lovforslag ændres i Repræsentanternes Hus, og det er endnu ikke blevet forelagt det amerikanske Senat.

2. Kommissionen er ikke i besiddelse af detaljeret information om den i Nederlandene afsagte dom, som det ærede medlem omtaler (KaZaA-afgørelsen). Den ser sig derfor ikke i stand til at kommentere dommens indhold.

3. Der er efter Kommissionens opfattelse intet, der tyder på, at det amerikanske udkast til lovforslag, hvis det vedtages i sin nuværende form, vil gælde straffe- og civilretlige sager uden for USA, eller at det vil give rettighedshavere mulighed for at gribe forstyrrende ind i computeres funktioner eller beskadige filer eller data på pc'er. Disse handlinger er under alle omstændigheder ulovlige i mange medlemsstater. Kommissionen har for nylig fremsat forslag til en rammeafgørelse om angreb på informationssystemer(1). Det tilstræbes med dette forslag at foretage en tilnærmelse af medlemsstaternes definitioner og strafferetlige bestemmelser, blandt andet angående såkaldte denial of service-angreb.

Kommissionen henleder ligeledes opmærksomheden på, at den beskyttelse af tekniske foranstaltninger, som rettighedshavere anvender til at beskytte deres intellektuelle ejendomsret, på internationalt plan forestås af Verdensorganisationen for Intellektuel Ejendomsret (WIPO), hvis traktater (WIPO-traktaten om ophavsret og WIPO-traktaten om fremførelser og fonogrammer af 20. december 1996, blev gennemført på EU-plan ved direktiv 2001/29/EF af 22. maj 2001 om harmonisering af visse aspekter af ophavsret og beslægtede rettigheder i informationssamfundet(2). Dette direktiv pålægger medlemsstaterne at yde tilstrækkelig lovmæssig beskyttelse imod forsøg på at omgå effektive tekniske foranstaltninger, der tjener til at kontrollere brugen af beskyttet materiale, især inden for online-området. Direktivet sætter ligeledes fokus på vigtigheden af at bevare en rimelighed i afvejningen af rettigheder og interesser mellem de forskellige kategorier af rettighedshavere og brugere af beskyttet materiale i form af specifikke bestemmelser i dette øjemed.

4. Kommissionen vil nøje følge den amerikanske lovgivningsproces og vurdere dens mulige konsekvenser. Den vil ikke undlade at diskutere eventuelle problemstillinger med de amerikanske myndigheder, hvis det skulle vise sig nødvendigt.

5. Priserne på audio- og videoprodukter såsom dvd'er og cd'er bestemmes af markedet. Kommissionens førte politik kan kun indirekte påvirke disse priser, specielt igennem anvendelsen af konkurrencereglerne og reglerne for det interne marked. Som et generelt princip kan ulovlig erhvervelse af materielle eller immaterielle goder ikke retfærdiggøres ved at hævde, at prisen for et lovligt køb af et identisk produkt er for høj.

(1) KOM(2002) 173 endelig udg.

(2) EFT L 167 af 22.6.2001.